8. Ukrajina (
Hannes Swoboda
Vážená pani predsedajúca, ak nedokážeme nájsť väčšinu, chcem Parlament požiadať o preloženie hlasovania o uznesení na najbližšiu schôdzu v Štrasburgu.
Včera sme mali veľmi otvorenú diskusiu a mnohí z nás vyjadrili znepokojenie v súvislosti s vývojom na Ukrajine v istých oblastiach.
Budúci týždeň budeme mať rozpravu s ministrom zahraničných vecí. Uskutočníme volebnú pozorovateľskú misiu. Začiatkom budúceho mesiaca budeme mať zasadnutie parlamentného výboru pre spoluprácu v Kyjeve a Odese. Bolo by teda správne, keby sme o uznesení hlasovali hneď po tejto návšteve na schôdzi v Bruseli.
Dúfam, že poslanci budú s týmto návrhom súhlasiť a podporia ho.
Predsedajúca
Ďakujem, pán Swoboda. Dám priestor ďalšiemu rečníkovi, ktorý je za, ak tu taký je.
Michał Tomasz Kamiński
(PL) Vážená pani predsedajúca, chcel by som podporiť návrh pána Swobodu. Myslím si, že z našej strany - zo strany Európskeho parlamentu - bude rozumné presunúť hodnotenie situácie na Ukrajine, o ktorej sme včera diskutovali, na nasledujúcu schôdzu Parlamentu. Bude to po dôležitých udalostiach na Ukrajine a náš pohľad bude omnoho širší. Budeme mať k dispozícii správu kolegov poslancov, ktorí idú pozorovať voľby na Ukrajine. Zdá sa mi, že bude múdre, ak Parlament odloží hlasovanie.
Predsedajúca
Ďakujem, pán Kamiński. Myslím si, že v osobe pána Gahlera máme rečníka proti. Je to tak?
Michael Gahler
Vážená pani predsedajúca, žiadam kolegov, aby hlasovali proti odloženiu hlasovania. Musíme sa vyjadriť pred voľbami, čiže teraz.
Ide o spravodlivé voľby v európskej krajine a to nemôže byť stranícka otázka. Naposledy sme sa v roku 2004 mohli vyjadriť až po zmanipulovaných voľbách a boli sme jednotní.
Tentoraz máme vopred rozsiahle dôkazy o zasahovaní bezpečnostných služieb, o hromadnom nepripúšťaní k voľbám a o falošných miestnych straníckych zoznamoch na zmätenie voličov.
Buďme teda opäť jednotní v prospech demokracie. Myslím si, že hromadné lobovanie ukrajinských veľvyslanectiev v celej Európe, aby sme toto uznesenie neprijali, je dôkazom toho, že je správne vyjadriť sa teraz.
Predsedajúca
Teraz predkladám na hlasovanie návrh pána Swobodu na odloženie hlasovania na neskôr.
Francesco Enrico Speroni
(IT) Vážená pani predsedajúca, mohli by ste len objasniť, či sa žiadosť týka presunutia hlasovania do Bruselu alebo do Štrasburgu? Počul som totiž obe verzie.
Predsedajúca
Zdá sa, že do Bruselu. Je každému jasné, že návrh sa týka presunutia hlasovania do Bruselu? Ak áno, predkladám návrh na hlasovanie.
(Parlament schválil žiadosť o odloženie hlasovania.)
